CELEX: 32015R0895
Language: lt
Date: 2015-02-02 00:00:00
Title: 2015 m. vasario 2 d. Komisijos deleguotasis reglamentas (ES) 2015/895, kuriuo Europos Parlamento ir Tarybos reglamentas (ES) Nr. 508/2014 dėl Europos jūrų reikalų ir žuvininkystės fondo papildomas nuostatomis dėl pereinamojo laikotarpio

12.6.2015   
            
            
               LT
            
            
               Europos Sąjungos oficialusis leidinys
            
            
               L 147/1
            
         KOMISIJOS DELEGUOTASIS REGLAMENTAS (ES) 2015/895
   2015 m. vasario 2 d.
   kuriuo Europos Parlamento ir Tarybos reglamentas (ES) Nr. 508/2014 dėl Europos jūrų reikalų ir žuvininkystės fondo papildomas nuostatomis dėl pereinamojo laikotarpio
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 508/2014 dėl Europos jūrų reikalų ir žuvininkystės fondo ir kuriuo panaikinami Tarybos reglamentai (EB) Nr. 2328/2003, (EB) Nr. 861/2006, (EB) Nr. 1198/2006 bei (EB) Nr. 791/2007 ir Europos Parlamento ir Tarybos reglamentas (ES) Nr. 1255/2011 (1), ypač į jo 129 straipsnio 1 dalį,
   kadangi:
   
               (1)
            
            
               Reglamento (ES) Nr. 508/2014 129 straipsnyje numatyta galimybė nustatyti sąlygas, kuriomis pagal Komisijos reglamentus (EB) Nr. 861/2006 (2), (EB) Nr. 1198/2006 (3) ir (EB) Nr. 791/2007 (4) ir Europos Parlamento ir Tarybos reglamentą (ES) Nr. 1255/2011 (5) Komisijos patvirtinta parama gali būti įtraukta į pagal Reglamentą (ES) Nr. 508/2014 teikiamą paramą, įskaitant paramą techninei paramai ir ex post vertinimams;
            
         
               (2)
            
            
               turėtų būti priimtos nuostatos, reglamentuojančios perėjimą nuo paramos pagal Reglamentą (EB) Nr. 1198/2006 dėl Europos žuvininkystės fondo (toliau – EŽF) prie paramos pagal Reglamentą (ES) Nr. 508/2014. EŽF lėšomis finansuojamų programų ex post vertinime bus pateikta svarbios informacijos, padėsiančios parengti strateginę būsimo programavimo laikotarpio ataskaitą, nurodytą Europos Parlamento ir Tarybos reglamento (ES) Nr. 1303/2013 (6) 53 straipsnio 2 dalyje. Ši informacija taip pat bus panaudota rengiant poveikio vertinimą, kuris padės parengti naują ESI fondų reguliavimo sistemą laikotarpiu po 2020 m.;
            
         
               (3)
            
            
               remiantis tuo, kas išdėstyta pirmiau, šiuo reglamentu reikėtų pakoreguoti programų ex post vertinimo užbaigimo datas atsižvelgiant į tai, kad laikantis Reglamento (EB) Nr. 1198/2006 50 straipsnio 3 dalyje nustatyto termino neįmanoma atlikti visapusiško ex post vertinimo, kadangi tol, kol įsipareigojimai ir mokėjimai tebėra vykdomi, vertintojui neįmanoma išnagrinėti programų poveikio jų tikslų atžvilgiu. Iš tiesų pagal Reglamento (EB) Nr. 1198/2006 55 straipsnio 1 dalį išlaidų tinkamumo finansuoti EŽF lėšomis laikotarpis trunka iki 2015 m. gruodžio 31 d., todėl pagal to reglamento 55 straipsnio 1 ir 7 dalis paramos gavėjai gali vykdyti mokėjimus ir gauti išmokas iki tos datos. Be to, pagal Reglamento (EB) Nr. 1198/2006 86 straipsnio 1 dalies a punktą valstybės narės paskutinę paraišką dėl mokėjimo Komisijai gali išsiųsti iki 2017 m. kovo 31 d.;
            
         
               (4)
            
            
               šiame reglamente taip pat turėtų būti paaiškinta, kad valstybės narės neprivalo iki 2016 m. birželio 30 d. pateikti Komisijai Reglamento (EB) Nr. 1198/2006 67 straipsnyje nurodytos metinės ataskaitos, nes toje ataskaitoje pateikiama informacija nebus gauta laiku, kad ją būtų galima įtraukti į Reglamento (EB) Nr. 1198/2006 50 straipsnio 3 dalyje nurodytą ex post vertinimo ataskaitą. Jei 2016 m. birželio mėn. valstybės narės išsiųs tą ataskaitą Komisijai, ją bus būtina patvirtinti prieš nagrinėjant ir įtraukiant į ex-post vertinimą iki 2016 m. gruodžio 31 d. Be to, ta informacija bus įtraukta į tame straipsnyje nurodytą galutinę ataskaitą,
            
         PRIĖMĖ ŠĮ REGLAMENTĄ:
   1 straipsnis
   Taikymo sritis
   Šis reglamentas taikomas veiksmų programų ex post vertinimui ir metinei ataskaitai, kurią turi siųsti valstybės narės, kaip numatyta Reglamente (EB) Nr. 1198/2006.
   2 straipsnis
   
      Ex post vertinimas
   Reglamento (EB) Nr. 1198/2006 50 straipsnio 3 dalyje nurodytą ex post vertinimą Komisija užbaigia iki 2016 m. gruodžio 31 d.
   3 straipsnis
   Metinė įgyvendinimo ataskaita
   2016 m. valstybės narės neprivalo siųsti Reglamento (EB) Nr. 1198/2006 67 straipsnio 1 dalyje numatytos metinės ataskaitos dėl veiksmų programos įgyvendinimo.
   4 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. vasario 2 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 149, 2014 5 20, p. 1.
   
      (2)  2006 m. gegužės 22 d. Tarybos reglamentas (EB) Nr. 861/2006, nustatantis Bendrijos finansines priemones, skirtas bendrai žuvininkystės politikai ir jūrų teisei įgyvendinti (OL L 160, 2006 6 14, p. 1)./
   
      (3)  2006 m. liepos 27 d. Tarybos reglamentas (EB) Nr. 1198/2006, dėl Europos žuvininkystės fondo (OL L 223, 2006 8 15, p. 1).
   
      (4)  2007 m. gegužės 21 d. Tarybos reglamentas (EB) Nr. 791/2007, nustatantis papildomų išlaidų, patirtų prekiaujant tam tikrais žuvininkystės produktais iš atokiausių Azorų, Madeiros, Kanarų salų, Prancūzijos Gvianos bei Reuniono regionų, kompensavimo schemą (OL L 176, 2007 7 6, p. 1).
   
      (5)  2011 m. lapkričio 30 d. Europos Parlamento ir Tarybos reglamentas (ES) Nr. 1255/2011, kuriuo sukuriama integruotos jūrų politikos tolesnio vystymo paramos programa (OL L 321, 2011 12 5, p. 1).
   
      (6)  2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui ir Sanglaudos fondui taikytinos bendrosios nuostatos, ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).